钦定古今图书集成/理学汇编/文学典/第190卷 > 锺嵘诗品 > 《宋临川太守谢灵运》
## 钦定古今图书集成/理学汇编/文学典/第190卷 > 锺嵘诗品 > 《宋临川太守谢灵运》

其源出于陈思，杂有景阳之体，故尚巧似而逸荡过
之，颇以繁芜为累。嵘谓“若人兴多才高博，寓目辄书，
内无乏思，外无遗物”，其繁富宜哉。然名章迥句，处处
间起，丽典新声，络绎奔会，譬犹青松之拔灌木，白玉
之暎尘沙，未足贬其高洁也。初，钱塘杜明师夜梦东
南有人来入其馆，是夕即灵运生于会稽。旬日而谢
元亡。其家以子孙难得，送灵运于杜治养之，十五方
还都，故名《客儿》。〈治音稚奉道之家靖室也〉